
	OBIECTUL METODOLOGIEI ȘI CADRUL DE REGLEMENTARE



1.1. Obiectul documentului
Prezenta metodologie stabilește regulile după care UAT Comuna Albești, județul Mureș, identifică, verifică, evaluează și selectează gospodăriile individuale de pe raza sa administrativ-teritorială care urmează să fie incluse în cadrul Acțiunii B — componentă opțională a proiectului depus prin Programul Tranziție Justă 2021–2027, apelul PTJ/835/PTJ_P6/NA/MS.
Sistemul integrat care face obiectul investiției cuprinde, în funcție de configurația tehnică validată pentru fiecare locuință: panouri fotovoltaice, pompă de căldură și un sistem de stocare a energiei electrice.
Selecția se realizează exclusiv în limita bugetului alocat Acțiunii B publicat în cadrul anunțului de pe site-ul UAT Albești, pe baza unei ierarhizări obiective a dosarelor depuse.
1.2. Documente de referință
Metodologia a fost elaborată în acord cu:
▪	Ghidul Solicitantului aprobat prin OMIPE nr. 6008/23.12.2025, cu modificările aduse prin OMIPE nr. 461/30.03.2026 https://mfe.gov.ro/ptj/ghiduri/ ;
▪	Erata nr. 9030/26.01.2026 la Ghidul Solicitantului;
▪	centralizatoarele de Întrebări și Răspunsuri publicate de AM PTJ;
▪	OUG nr. 163/2022 privind comunitățile de energie din surse regenerabile;
▪	Regulamentul (UE) 2016/679 privind protecția persoanelor fizice în ceea ce privește prelucrarea datelor cu caracter personal;
▪	Regulamentul (UE) 2021/1060, în special art. 9 privind principiile orizontale;
▪	legislația națională aplicabilă în materie de asistență socială, urbanism și protecția datelor.
▪	comunicatele oficiale ale Agenției Naționale de Cadastru și Publicitate Imobiliară (ANCPI) din 14 și 15 iulie 2026 privind indisponibilitatea sistemelor informatice ale instituției.
1.3. Orientarea strategică a selecției
Ghidul Solicitantului impune ca selecția gospodăriilor să dea prioritate persoanelor afectate de procesul de tranziție și gospodăriilor vulnerabile, cu accent pe combaterea sărăciei energetice. Prezenta metodologie transpune aceste cerințe în criterii măsurabile, verificabile documentar și nediscriminatorii, care avantajează, în ordinea importanței:
▪	gospodăriile aflate în sărăcie energetică sau în risc de sărăcie energetică, respectiv cele care beneficiază deja de sprijin public pentru încălzire ori energie;
▪	persoanele care lucrează sau au lucrat în sectorul producției de fertilizanți chimici, ori în industriile conexe afectate direct de tranziție;
▪	categoriile sociale vulnerabile vizate în mod expres de Fondul pentru Tranziție Justă.
Context special — indisponibilitatea sistemelor ANCPI: începând cu 14 iulie 2026, Agenția Națională de Cadastru și Publicitate Imobiliară (ANCPI) a comunicat oficial indisponibilitatea sistemelor sale informatice, fapt care face temporar imposibilă obținerea extraselor de carte funciară și a celorlalte documente emise de ANCPI/OCPI. Pentru a asigura accesul egal la procedura de selecție, secțiunea 5.1 din prezenta metodologie stabilește regimul derogatoriu temporar aplicabil privind modalitatea și momentul probării dreptului asupra imobilului.

	TERMENI UTILIZAȚI ȘI ABREVIERI



	TERMEN / ABREVIERE
	SEMNIFICAȚIE

	UAT
	Unitate administrativ-teritorială; în prezentul document, UAT Comuna Albești, județul Mureș, în calitate de solicitant al finanțării.

	GS
	Ghidul Solicitantului aferent apelurilor PTJ/830–835, cu eratele și clarificările publicate ulterior.

	PTJ
	Programul Tranziție Justă 2021–2027.

	AM / OI
	Autoritatea de Management, respectiv Organismul Intermediar pentru Programul Dezvoltare Durabilă și Tranziție Justă 2021–2027.

	Comisia de evaluare
	Structura constituită prin dispoziție a primarului, formată din minimum 3 membri, care validează rezultatele verificării administrative, punctajele și ierarhizarea dosarelor.

	Comisia de contestații
	Structura constituită prin dispoziție a primarului, distinctă ca membri de comisia de evaluare, competentă să soluționeze contestațiile depuse în cadrul procedurii.

	Consultant
	Operatorul economic contractat de UAT pentru asistență în pregătirea și implementarea proiectului, care realizează verificarea documentară și calculul punctajelor, sub validarea comisiei de evaluare.

	Gospodărie individuală
	Locuință unifamilială, ocupată efectiv de persoane fizice care au domiciliul la adresa respectivă și la care nu se desfășoară activități economice înregistrate.

	Titular
	Persoana fizică proprietară a imobilului, care depune Formularul de Angajament și își asumă obligațiile ce decurg din procedură.

	Sărăcie energetică
	Situația unei gospodării care nu își poate asigura, la un cost rezonabil, serviciile energetice necesare unui trai decent, inclusiv încălzirea locuinței și energia electrică.

	Sistem integrat
	Ansamblul format din instalația fotovoltaică, componenta termică și sistemul de stocare, dimensionat pentru o gospodărie selectată.

	PV / SRE
	Panouri fotovoltaice / surse regenerabile de energie.

	SPAS
	Serviciul Public de Asistență Socială.

	AJOFM
	Agenția Județeană pentru Ocuparea Forței de Muncă.

	REGES
	Registrul General de Evidență a Salariaților.

	NEET
	Tânăr care nu este încadrat în muncă și nu urmează nicio formă de educație sau formare profesională.

	CF
	Carte funciară.

	ANCPI
	Agenția Națională de Cadastru și Publicitate Imobiliară.

	OCPI
	Oficiul de Cadastru și Publicitate Imobiliară.

	Indisponibilitatea sistemelor ANCPI
	Perioada dintre 14 iulie 2026, data comunicată oficial de ANCPI ca început al nefuncționării sistemelor sale informatice, și data comunicării oficiale a reluării serviciilor, interval în care emiterea documentelor ANCPI/OCPI nu este posibilă.

	GDPR
	Regulamentul (UE) 2016/679 privind protecția datelor cu caracter personal.

	Solicitare de clarificări
	Comunicare scrisă prin care UAT cere titularului documente suplimentare ori lămuriri asupra situației declarate, în condițiile secțiunii 9.

	PRINCIPIILE CARE GUVERNEAZĂ PROCEDURA DE SELECȚIE



Întreaga procedură — de la publicarea anunțului până la aprobarea listei finale — se desfășoară cu respectarea următoarelor principii:
	PRINCIPIU
	MODUL DE APLICARE

	Transparență
	Anunțul de selecție, metodologia, formularele, criteriile, grila de punctaj, calendarul și rezultatele fiecărei etape se afișează la sediul primăriei și se publică pe pagina de internet a UAT, fiind accesibile oricărei persoane interesate.

	Tratament egal
	Toate dosarele se verifică pe baza acelorași condiții și cu aceleași documente doveditoare, fără excepții individuale și fără cerințe suplimentare adresate unui singur candidat.

	Nediscriminare
	Este interzis orice tratament diferențiat întemeiat pe sex, origine etnică, religie, convingeri, vârstă, dizabilitate sau orientare sexuală, conform art. 9 din Regulamentul (UE) 2021/1060.

	Prioritizarea tranziției juste
	Punctajul acordă ponderea cea mai mare situațiilor care exprimă efectul direct al tranziției energetice asupra gospodăriei și vulnerabilitatea economică a acesteia.

	Combaterea sărăciei energetice
	Criteriile sociale acoperă explicit sprijinul pentru încălzire, asistența socială și lipsa veniturilor din muncă, ca indicatori recunoscuți ai sărăciei energetice.

	Verificabilitate documentară
	Fiecare condiție și fiecare punct acordat se susțin cu un document justificativ aflat la dosar. Declarațiile pe propria răspundere se acceptă exclusiv acolo unde metodologia le prevede expres.

	Fezabilitate tehnică
	Includerea definitivă a unei gospodării este condiționată de posibilitatea reală de montare și funcționare a sistemului, confirmată prin inspecție la fața locului.

	Evitarea dublei finanțări
	Nu pot fi finanțate din PTJ echipamentele pentru instalarea cărora gospodăria a beneficiat de finanțare publică. Deținerea unor panouri fotovoltaice instalate anterior nu constituie, prin ea însăși, motiv de respingere; în astfel de cazuri sprijinul vizează exclusiv componentele care nu au fost finanțate din fonduri publice, potrivit Secțiunii 5.2.

	Protecția datelor
	Datele cu caracter personal se colectează în volum minim, se folosesc strict pentru selecție și implementare și se protejează conform GDPR.

	Accesibilitate
	Formularele și informațiile pot fi obținute la sediul primăriei, iar personalul acordă sprijin persoanelor cu dizabilități sau cu dificultăți de completare, fără a se substitui declarațiilor titularului.

	RESPECTAREA PRINCIPIILOR ORIZONTALE ALE UNIUNII EUROPENE



4.1. Egalitate de șanse și nediscriminare
Procedura este deschisă tuturor proprietarilor de locuințe individuale de pe raza comunei care îndeplinesc condițiile de eligibilitate. Criteriul socio-demografic C6 are rol de măsură pozitivă, menită să asigure accesul grupurilor subreprezentate la beneficiile investiției, și nu poate fi interpretat ca dezavantajând alte categorii. Orice suspiciune de tratament discriminatoriu poate fi semnalată în scris la sediul UAT și se analizează de comisia de contestații.
4.2. Dimensiunea de gen
Femeile sunt vizate explicit de criteriul C6, ca răspuns la diferențele documentate de acces la resurse energetice și la proprietate. La constituirea comisiilor, UAT urmărește, în măsura disponibilității personalului, o componență echilibrată din perspectiva genului.
4.3. Dezvoltare durabilă
Investiția contribuie la obiectivele climatice asumate de România și de Uniunea Europeană prin înlocuirea consumului din surse convenționale cu energie produsă local din surse regenerabile. Orientarea sprijinului către gospodăriile vulnerabile maximizează efectul social al fondurilor și reduce emisiile la nivel local.
4.4. Accesibilitate
Soluțiile tehnice instalate vor fi utilizabile de persoanele cu dizabilități, iar gospodăriile în care locuiesc astfel de persoane sunt prioritizate prin criteriul C5. Informațiile privind procedura se furnizează, la cerere, și verbal, la sediul primăriei.

	CONDIȚII DE ELIGIBILITATE ADMINISTRATIVĂ



Participarea la procedura de selecție este condiționată de îndeplinirea cumulativă a tuturor condițiilor de mai jos. Toate condițiile au caracter eliminatoriu: neîndeplinirea oricăreia dintre ele atrage respingerea dosarului, care se comunică titularului în scris, cu motivare și cu indicarea căii de contestație.
	COD
	CONDIȚIE DE ELIGIBILITATE (ELIMINATORIE)
	DOCUMENT DOVEDITOR

	B1
	Gospodăria este situată pe teritoriul administrativ al UAT Comuna Albești, județul Mureș.
	Extras de carte funciară pentru informare, în termen de valabilitate.
Plan de amplasament vizat de OCPI.
Pe durata indisponibilității sistemelor ANCPI se aplică Secțiunea 5.1 din prezenta metodologie.



	B2
	Titularul cererii este proprietar al imobilului și are domiciliul la adresa acestuia. În cazul în care în extrasul de carte funciară sunt menționați coproprietari, se va prezenta acordul acestora pentru implementarea investiției.
	Carte de identitate a titularului și a coproprietarilor · Extras de carte funciară pentru informare, în termen de valabilitate. · Acordul coproprietarilor, dacă este cazul
Pe durata indisponibilității sistemelor ANCPI se aplică Secțiunea 5.1 din prezenta metodologie.

	B3
	Imobilul vizat de investiție este o locuință individuală regim de înălțime de maximum două niveluri (parter, subsol + parter, parter + etaj, parter + mansardă). 
	Extras de carte funciară pentru informare, în termen de valabilitate.
Pe durata indisponibilității sistemelor ANCPI se aplică Secțiunea 5.1 din prezenta metodologie. Dacă regimul de înălțime nu rezultă din documentul depus, se confirmă la inspecția tehnică (Secțiunea 7).

	B4
	Nu există litigii judiciare în curs cu privire la imobil și nu sunt înscrise sarcini incompatibile cu realizarea investiției.
	Extras de carte funciară pentru informare, în termen de valabilitate. · Formularul de Angajament
Pe durata indisponibilității sistemelor ANCPI, condiția se probează potrivit Secțiunii 5.1, prin declarația pe propria răspundere (Anexa nr. 1), confirmată ulterior prin extras de carte funciară actualizat.

	B5
	Titularul își exprimă acordul scris de a deveni membru al comunității de energie ce urmează a fi înființată conform OUG nr. 163/2022.
	Formularul de Angajament

	B6
	Gospodăria nu solicită finanțare pentru sisteme fotovoltaice pentru instalarea cărora a beneficiat de finanțare publică. Deținerea unor astfel de sisteme, instalate din surse proprii ori din alte surse private, nu atrage respingerea dosarului; în acest caz investiția vizează exclusiv componentele care nu au fost finanțate anterior din fonduri publice, în condițiile Secțiunii 5.2.
	Formularul de Angajament, secțiunea III bis · Documente privind sistemele deja instalate, dacă este cazul (Secțiunea 5.2)

	B7
	La adresa gospodăriei nu este înregistrat sediul social, sediul administrativ ori un punct de lucru al vreunei entități cu scop lucrativ, în sensul Legii nr. 346/2004.
	Formularul de Angajament

	B8
	Titularul se angajează să pună la dispoziția UAT documentele solicitate pe parcursul procedurii și să permită inspecția tehnică a imobilului.
	Formularul de Angajament




	DOCUMENTE OBLIGATORII LA DOSAR
Indiferent de punctajul social invocat, dosarul trebuie să conțină: Formularul de Angajament completat și semnat; copie a cărții de identitate a titularului și a fiecărui coproprietar; extras de carte funciară emis cu cel mult 30 de zile înainte de depunere; plan de amplasament vizat de OCPI, emis cu cel mult 30 de zile înainte de depunere sau adeverința UAT în cazul cărților funciare vechi fără geometrie; facturile de energie electrică pentru ultimele 12 luni consecutive.
În cazul cărților funciare vechi fără geometrie, gospodăria are obligația de a finaliza intabularea imobilului și de a depune dovada completă a dreptului de proprietate (extras de carte funciară actualizat + planul de amplasament vizat de OCPI) cel târziu odată cu ultima solicitare de rambursare, anterior finalizării perioadei de implementare a proiectului.
Regimul complet aplicabil pe durata indisponibilității sistemelor ANCPI, inclusiv obligația declarației pe propria răspundere din Anexa nr. 1 și termenul de actualizare ulterioară a documentelor, este prevăzut la Secțiunea 5.1. 
Gospodăriile care dețin deja panouri fotovoltaice depun suplimentar documentele prevăzute la Secțiunea 5.2 alin. (2).


5.1. Regim temporar aplicabil pe durata indisponibilității sistemelor ANCPI
(1) Pe durata indisponibilității sistemelor informatice ale ANCPI, comunicată oficial de această instituție (începând cu 14 iulie 2026), condițiile B1–B4 se probează prin cel mai recent document emis de ANCPI/OCPI aflat în posesia titularului — extras de carte funciară, plan de amplasament sau altă documentație cadastrală, chiar dacă termenul de valabilitate a expirat. Dacă titularul nu deține un plan de amplasament vizat de OCPI și nu îl poate obține, se acceptă un plan fără viza OCPI sau documentația cadastrală întocmită de o persoană autorizată ANCPI. 
(2) Documentele prevăzute la alin. (1) se depun obligatoriu însoțite de declarația pe propria răspundere din Anexa nr. 1 la prezenta metodologie, semnată de titular.
(3) Titularul are obligația de a transmite UAT documentele ANCPI/OCPI actualizate și aflate în termen de valabilitate, după ce ANCPI comunică oficial reluarea serviciilor.
(4) Prezenta secțiune se aplică până la data comunicării oficiale de către ANCPI a reluării serviciilor. Ulterior acestei date, probarea dreptului asupra imobilului se face exclusiv conform Secțiunii 5 și Ghidului Solicitantului, dosarele depuse anterior rămânând valabil depuse.
5.2. Gospodării care dețin deja panouri fotovoltaice
(1) Gospodăria la care sunt deja instalate panouri fotovoltaice poate participa la procedura de selecție și nu se respinge pentru acest motiv.
(2) Titularul declară în Formularul de Angajament sistemele existente, indicând puterea instalată sau capacitatea, anul punerii în funcțiune și sursa de finanțare, și anexează, în măsura în care le deține, documentele doveditoare: certificatul de racordare ori avizul tehnic de racordare, procesul-verbal de recepție, factura de achiziție sau contractul de finanțare.
(3) Nu pot fi finanțate din PTJ echipamentele pentru instalarea cărora gospodăria a beneficiat de finanțare publică, indiferent de sursa acesteia — fonduri europene, bugetul de stat, bugetul local sau Fondul pentru Mediu.
(4) Sistemele existente finanțate din surse proprii sau din alte surse private nu limitează sprijinul acordat. Ele se consemnează la inspecția tehnică prevăzută la Secțiunea 7 și se iau în considerare la analiza energetică.

	CRITERII DE EVALUARE ȘI GRILA DE PUNCTAJ



Dosarele care trec de verificarea administrativă se evaluează pe baza unei grile cu punctaj maxim de 100 de puncte și se ierarhizează descrescător. Punctajul se acordă de comisia de evaluare exclusiv pe baza documentelor justificative aflate la dosar.
Criteriile sunt cumulative. Lipsa documentului justificativ pentru un criteriu conduce la acordarea a 0 puncte pentru acel criteriu, fără a afecta eligibilitatea generală a dosarului. Un document poate justifica simultan mai multe criterii, dacă atestă situațiile respective.
	COD
	CRITERIU DE SELECȚIE
	DOCUMENTE JUSTIFICATIVE ACCEPTATE
	PUNCTE

	C1
	Sprijin public pentru încălzire sau energie
Gospodăria beneficiază de ajutor pentru încălzirea locuinței și/sau de supliment pentru energie (energie electrică, gaze naturale, combustibili solizi), acordat potrivit legislației în vigoare.
	— Decizia de acordare a beneficiului social
— Adeverință emisă de SPAS sau de furnizorul de energie, din care rezultă acordarea sprijinului în ultimele 12 luni
	30

	C2
	Persoană afectată de tranziția din sectorul producției de fertilizanți chimici 
Titularul sau un membru al familiei lucrează ori a lucrat în sectorul producției de fertilizanți chimici sau în industrii conexe afectate direct de tranziție, inclusiv persoanele disponibilizate prin restructurare sau pensionate anticipat.
	— Adeverință de la angajator care atestă activitatea în sectorul respectiv
— Decizie de concediere colectivă sau de pensionare anticipată
— Carnet de muncă pentru perioada relevantă
— Extras REGES
— Carte de identitate care atestă domiciliul la adresa imobilului, numai dacă adresa nu rezultă din documentele de mai sus
	25

	C3
	Beneficiar de asistență socială sau șomer înregistrat
Gospodăria beneficiază de ajutor social ori de venit minim de incluziune, sau titularul ori un membru al familiei are statut de lucrător defavorizat, extrem de defavorizat ori de șomer înregistrat.
	— Decizie de acordare a ajutorului social sau adeverință SPAS
— Adeverință AJOFM privind înregistrarea ca șomer
— Decizie de acordare a indemnizației de șomaj
	20

	C4
	Cel puțin doi copii minori în întreținere
În gospodărie sunt în întreținere cel puțin 2 (doi) copii cu vârsta sub 18 ani la data depunerii dosarului.
	— Certificatele de naștere ale copiilor
— Documente privind încredințarea sau plasamentul, dacă este cazul
	10

	C5
	Persoane cu dizabilități în gospodărie
În gospodărie locuiește cel puțin o persoană încadrată într-un grad de handicap (ușor, mediu, accentuat sau grav), indiferent dacă aceasta este sau nu titularul cererii.
	— Certificat de încadrare în grad de handicap, valabil la data depunerii
— Cartea de identitate a persoanei cu dizabilități
	10

	C6
	Categorie socio-demografică subreprezentată
Titularul se încadrează în cel puțin una dintre categoriile: (a) familie monoparentală; (b) femeie; (c) tânăr NEET cu vârsta sub 29 de ani; (d) persoană cu vârsta de peste 55 de ani; (e) persoană aparținând unei minorități etnice. Punctajul se acordă o singură dată, indiferent de numărul de subcategorii îndeplinite.
	— (a) hotărâre de divorț sau de încredințare, certificat de deces ori certificat de naștere al copilului cu un singur părinte înscris
— (b) și (d) carte de identitate
— (c) carte de identitate și adeverinta de la AJOFM pentru tineri NEET
— (e) declarație pe propria răspundere privind apartenența la o minoritate etnică
	5

	PUNCTAJ MAXIM TOTAL
	100

	PRECIZARE PRIVIND CRITERIUL C6
Criteriul C6 constituie o măsură de acces destinată grupurilor subreprezentate, în aplicarea principiilor orizontale ale Uniunii Europene. Declarația privind apartenența la o minoritate etnică este voluntară; refuzul de a o completa nu afectează în niciun fel eligibilitatea dosarului și nu se consemnează la dosar.

	CONDIȚII DE ELIGIBILITATE TEHNICĂ. INSPECȚIA LA FAȚA LOCULUI


Gospodăriile selectate provizoriu pe baza punctajului sunt supuse unei inspecții tehnice la fața locului, efectuate de un tehnician sau expert desemnat de UAT. Inspecția stabilește dacă montarea și funcționarea în siguranță a sistemului sunt posibile la locația respectivă. La inspecție se consemnează și echipamentele deja instalate la adresa gospodăriei, cu indicarea puterii sau a capacității instalate și a sursei de finanțare declarate, în vederea dimensionării corecte a sistemului propus, potrivit Secțiunii 5.2.
	COD
	ASPECT VERIFICAT LA INSPECȚIE
	MODALITATE DE VERIFICARE
	CARACTER

	T1
	Locația permite implementarea proiectului (starea tehnică a clădirilor/terenurilor, a instalațiilor electrice etc)?
	Fișa de inspecție tehnică
	Eliminatoriu

	DESFĂȘURAREA PROCEDURII: ETAPE, RESPONSABILI ȘI TERMENE



	NR.
	ETAPĂ
	CONȚINUTUL ETAPEI
	RESPONSABIL

	1
	Publicarea anunțului de selecție
	UAT afișează anunțul la sediul primăriei și îl publică pe pagina proprie de internet și pe canalele de comunicare ale instituției. Anunțul cuprinde bugetul alocat Acțiunii B, condițiile de eligibilitate, criteriile de selecție, documentele necesare, termenele, datele de contact și informarea privind prelucrarea datelor.
	UAT

	2
	Depunerea și înregistrarea dosarelor
	Dosarele se depun fizic la sediul primăriei, în termenul din anunț. Fiecare dosar primește număr de înregistrare, cu dată și oră — element relevant pentru departajare. Dosarele depuse după termen nu se înregistrează în procedură.
	UAT

	3
	Verificarea eligibilității administrative
	Consultantul verifică îndeplinirea condițiilor din secțiunea 5 și, unde este cazul, redactează solicitări de clarificări, transmise titularilor de către UAT. Comisia de evaluare validează rezultatele verificării. 
Cât timp sistemele ANCPI sunt indisponibile, condițiile B1–B4 se verifică potrivit Secțiunii 5.1.
	Consultant · Comisia de evaluare

	4
	Respingerea dosarelor neeligibile și contestațiile
	Dosarele care nu îndeplinesc condițiile eliminatorii se resping, cu notificare scrisă și motivare. Contestațiile se depun în 3 zile lucrătoare de la notificare; comisia de contestații se pronunță în 3 zile lucrătoare de la expirarea termenului de depunere. Contestația admisă readuce dosarul în procedură.
	Comisia de contestații

	5
	Calculul punctajului și ierarhizarea
	Consultantul calculează punctajul fiecărui dosar eligibil pe baza documentelor depuse și întocmește lista provizorie, în ordine descrescătoare. Comisia de evaluare validează punctajele și lista.
	Consultant · Comisia de evaluare

	6
	Inspecția tehnică la fața locului
	Tehnicianul desemnat vizitează gospodăriile selectate provizoriu și, preventiv, un număr suplimentar din lista de rezervă, completând fișa de inspecție pentru fiecare locuință.
	Tehnician desemnat de UAT

	7
	Validarea tehnică și contestațiile tehnice
	Gospodăriile respinse tehnic sunt notificate în scris. Contestația se depune în 3 zile lucrătoare de la comunicare, iar comisia de contestații — care poate solicita o a doua opinie tehnică — se pronunță în 3 zile lucrătoare de la expirarea termenului de depunere.
	Comisia de contestații

	8
	Analiza energetică și încadrarea în buget
	Lista gospodăriilor admise tehnic se transmite proiectantului, care realizează analiza energetică și dimensionarea sistemelor. Pe baza costurilor rezultate se stabilește linia bugetară a Acțiunii B, care separă gospodăriile finanțate de cele din lista de rezervă. Pentru gospodăriile care dețin deja echipamente, dimensionarea ține seama de capacitatea instalată existentă, iar componentele finanțate anterior din fonduri publice se exclud din devizul PTJ.
	Proiectant · Consultant

	9
	Comunicarea rezultatelor preliminare
	Fiecare titular este notificat individual, în scris, cu privire la poziția sa (selectat în buget sau lista de rezervă), cu motivarea deciziei și indicarea dreptului de contestație.
	UAT · Consultant

	10
	Soluționarea contestațiilor finale
	Contestațiile privind punctajul sau ierarhizarea se depun în 3 zile lucrătoare de la comunicarea rezultatelor preliminare și se soluționează în 3 zile lucrătoare. Decizia comisiei de contestații este definitivă în cadrul procedurii.
	Comisia de contestații

	11
	Aprobarea listei finale
	După soluționarea tuturor contestațiilor, lista gospodăriilor selectate și lista de rezervă se aprobă prin hotărâre a consiliului local și constituie Lista de Angajament anexată cererii de finanțare.
	Consiliul Local · UAT

	SOLICITAREA DE CLARIFICĂRI



9.1. Situațiile în care se solicită clarificări
În etapa de verificare administrativă (etapa 3) și în etapa de calcul al punctajului (etapa 5), UAT poate solicita titularului clarificări atunci când:
▪	documentele depuse sunt incomplete, ilizibile, expirate sau nu corespund cerințelor prezentei metodologii;
▪	prin excepție, solicitarea de clarificări nu poate avea ca obiect depunerea unui document ANCPI/OCPI în termen de valabilitate atunci când obținerea acestuia este obiectiv imposibilă din cauza indisponibilității sistemelor ANCPI; în această situație se aplică Secțiunea 5.1;
▪	informațiile din Formularul de Angajament sunt neclare ori contradictorii față de documentele anexate;
▪	există neconcordanțe între datele din cartea de identitate, extrasul de carte funciară și formularul completat;
▪	sunt necesare documente suplimentare pentru verificarea unei condiții de eligibilitate sau a unui criteriu de punctaj invocat de titular.
9.2. Modalitatea de transmitere
Solicitarea se comunică în scris, prin una dintre următoarele modalități:
▪	prin e-mail, la adresa declarată de titular în formular, cu solicitare de confirmare de primire;
▪	prin înmânare personală la domiciliu, de către un reprezentant al primăriei. În acest caz solicitarea se tipărește în două exemplare; pe exemplarul care rămâne la UAT titularul scrie olograf mențiunea „Am primit un exemplar", data, numele în clar și semnătura.
Documentul de solicitare cuprinde în mod obligatoriu: indicarea precisă a documentului lipsă sau a aspectului neclar; termenul de răspuns, de minimum 3 zile lucrătoare de la data confirmată a primirii; modalitatea de transmitere a răspunsului; avertizarea privind consecințele netransmiterii în termen.
9.3. Efectele clarificărilor
Clarificările transmise în termen și în mod satisfăcător se atașează dosarului și se iau în considerare la stabilirea eligibilității și a punctajului.
Clarificările nu pot modifica în mod esențial conținutul candidaturii, nu pot invoca criterii de punctaj nedeclarate inițial în Formularul de Angajament și nu pot înlocui cu declarații pe propria răspundere documentele justificative impuse de Ghidul Solicitantului.
Netransmiterea răspunsului în termen sau transmiterea unui răspuns nesatisfăcător conduce la:
▪	respingerea dosarului, pentru condițiile de eligibilitate administrativă prevăzute în secțiunea 5, cu comunicare scrisă și indicarea dreptului de contestație;
▪	acordarea a 0 puncte la criteriul nesusținut documentar, pentru criteriile de punctaj din secțiunea 6, fără afectarea eligibilității generale.
9.4. Reguli procedurale
Se transmite cel mult o solicitare de clarificări per dosar. În situații excepționale, motivate în scris, președintele comisiei de evaluare poate aproba o a doua solicitare.
Perioada de clarificări nu se include în termenul de contestație. Termenul de contestație curge de la data comunicării deciziei privind eligibilitatea sau punctajul, nu de la data solicitării de clarificări.

	DEPARTAJAREA GOSPODĂRIILOR CU PUNCTAJE EGALE



Când două sau mai multe gospodării obțin același punctaj total, ordinea în clasament se stabilește prin compararea succesivă a punctajelor obținute la criteriile individuale, în următoarea ordine de prioritate:
	ORDINE
	CRITERIU DE DEPARTAJARE

	1
	Punctaj mai mare la criteriul C1 — sprijin public pentru încălzire sau energie

	2
	Punctaj mai mare la criteriul C2 — persoană afectată de tranziția din sectorul producției de fertilizanți chimici

	3
	Punctaj mai mare la criteriul C3 — asistență socială sau șomaj

	4
	Punctaj mai mare la criteriul C4 — copii minori în întreținere

	5
	Punctaj mai mare la criteriul C5 — persoane cu dizabilități în gospodărie

	6
	Punctaj mai mare la criteriul C6 — categorie socio-demografică subreprezentată

	7
	Data și ora înregistrării dosarului la sediul primăriei — dosarul înregistrat mai devreme ocupă poziția superioară

	LISTA DE REZERVĂ



Gospodăriile care îndeplinesc condițiile administrative și tehnice, dar nu se încadrează în bugetul alocat Acțiunii B, formează lista de rezervă, ordonată după punctaj și după regulile de departajare de la secțiunea 10.
Lista de rezervă se activează, în ordinea din clasament, în oricare dintre situațiile:
▪	o gospodărie selectată renunță, în scris, la participare;
▪	o gospodărie selectată nu îndeplinește condițiile tehnice constatate în faza de proiectare detaliată;
▪	o gospodărie selectată pierde eligibilitatea la momentul contractării sau pe parcursul implementării;
▪	apare o imposibilitate obiectivă de realizare a investiției la locația respectivă;
▪	în urma analizei energetice rezultă economii care permit includerea unor gospodării suplimentare.
Lista de rezervă rămâne valabilă pe toată durata implementării proiectului. Dacă activarea acesteia intervine după depunerea cererii de finanțare și modifică indicatorii asumați, UAT notifică AM/OI PTJ.

	PRELUCRAREA DATELOR CU CARACTER PERSONAL



	Operator de date
	UAT Comuna Albești, cu sediul în str. str. Lunga, nr. 123, comuna Albești, județul Mureș, e-mail: albesti@cjmures.ro, telefon: 0265777168. Responsabil cu protecția datelor: Toni Lucian Dumitru.

	Scopul prelucrării
	Organizarea și derularea procedurii de selecție a gospodăriilor, implementarea proiectului finanțat prin PTJ 2021–2027 și îndeplinirea obligațiilor de raportare, audit și control față de AM/OI PTJ. Datele nu se utilizează în alte scopuri.

	Temeiul juridic
	Art. 6 alin. (1) lit. (e) GDPR — îndeplinirea unei sarcini de interes public; art. 6 alin. (1) lit. (c) GDPR — îndeplinirea unei obligații legale a operatorului. Pentru datele privind starea de sănătate și apartenența etnică, temeiul suplimentar este consimțământul explicit al persoanei vizate, conform art. 9 alin. (2) lit. (a) GDPR.

	Categorii de date
	Date de identificare (nume, prenume, CNP, serie și număr CI), date de contact, date privind imobilul (adresă, număr CF), date socio-economice (beneficii sociale, statut ocupațional), date privind starea de sănătate (grad de handicap), date privind consumul de energie electrică.

	Destinatari
	Personalul desemnat din cadrul UAT, membrii comisiilor, consultantul contractat, proiectantul, precum și AM/OI PTJ, organismele de audit și autoritățile de control, strict în contextul verificării proiectului.

	Prelucrare automatizată
	Unele operațiuni de verificare a conformității documentelor, de identificare a inconsistențelor și de sprijin al ierarhizării pot fi realizate cu instrumente informatice, inclusiv soluții bazate pe inteligență artificială, utilizate de UAT și/sau de consultant. Rezultatele acestor operațiuni nu constituie decizii finale și sunt verificate și validate de personalul responsabil.

	Durata stocării
	Pe durata implementării proiectului și a perioadei de durabilitate de 5 ani de la finalizare, potrivit cerințelor de audit ale AM PTJ, ulterior aplicându-se prevederile legale privind arhivarea.

	Publicarea rezultatelor
	Rezultatele se afișează la sediul primăriei și pe pagina de internet a UAT, cu respectarea principiului minimizării: candidații sunt identificați prin numărul de înregistrare al dosarului, nu prin date de identificare personală.

	Drepturile persoanelor vizate
	Acces, rectificare, ștergere în limitele legale, restricționarea prelucrării, opoziție și retragerea consimțământului pentru categoriile speciale de date, exercitabile prin cerere scrisă depusă la sediul UAT sau transmisă pe e-mail. Persoanele vizate au dreptul de a se adresa ANSPDCP (www.dataprotection.ro).



	13
	DISPOZIȚII FINALE



UAT păstrează toate documentele procedurii — dosare, formulare, documente justificative, procese-verbale ale comisiilor, fișe de inspecție tehnică, contestații și răspunsuri — pe durata implementării proiectului și pe perioada de durabilitate de 5 ani, pentru audit și control.
Prezenta metodologie se completează cu prevederile Ghidului Solicitantului, cu eratele și clarificările publicate de AM PTJ și cu legislația națională și europeană aplicabilă. 

	PRIMAR
NICOLAE ȘOVREA 
Semnătura: ____________________
	SECRETAR GENERAL
PURCARIU DANUT 
Semnătura: _____________________




Anexa nr. 1 la Metodologia de selecție a gospodăriilor individuale



DECLARAȚIE PE PROPRIA RĂSPUNDERE
privind situația juridică a imobilului, în contextul indisponibilității sistemelor informatice ale ANCPI
Subsemnatul/Subsemnata ______________________, domiciliat/ă în localitatea ______________________, str. ______________________ nr. ______________________, județul Mureș, CNP ______________________, posesor/posesoare al/a cărții de identitate seria ______ nr. ______________________, telefon ______________________, e-mail ______________________, în calitate de titular al cererii de înscriere în procedura de selecție a gospodăriilor individuale pentru Acțiunea B — Energie regenerabilă pentru gospodării individuale, organizată de UAT Comuna Albești, în cadrul Programului Tranziție Justă 2021–2027, apelul PTJ/835/PTJ_P6/NA/MS, cunoscând prevederile art. 326 din Legea nr. 286/2009 privind Codul penal, cu modificările și completările ulterioare, referitoare la falsul în declarații, declar pe propria răspundere următoarele:
1. Imobilul ce face obiectul cererii de înscriere este identificat astfel: unitatea administrativ-teritorială Comuna Albești, adresa ______________________, număr cadastral ______________________, carte funciară nr. ______________________.
2. Sunt proprietar/coproprietar al imobilului menționat la pct. 1 și am domiciliul la adresa acestuia.
3. Documentele emise de ANCPI/OCPI depuse la dosar sunt cele mai recente documente de acest tip aflate în posesia mea, respectiv:
— extrasul de carte funciară nr. ______________________ din data de ______________________, eliberat de Oficiul de Cadastru și Publicitate Imobiliară ______________________;
— planul de amplasament și delimitare a imobilului nr. ______________________ din data de ______________________, eliberat/vizat de Oficiul de Cadastru și Publicitate Imobiliară ______________________ / întocmit de ______________________ (fără viza OCPI) sau adeverinta eliberată de UAT în cazul cărților funciare vechi fără geometrie.
— alte documente emise de ANCPI/OCPI: ______________________.
4. Nu am posibilitatea obținerii unor documente actualizate emise de ANCPI/OCPI, ca urmare a indisponibilității sistemelor informatice ale ANCPI, comunicată oficial de această instituție.
5. Față de documentele de la pct. 3 nu au intervenit modificări de natură a afecta îndeplinirea condițiilor de eligibilitate și nu am inițiat, nu am consimțit și nu am cunoștință de operațiuni juridice sau tehnice — înstrăinări, dezmembrări, alipiri, constituiri de sarcini, ipoteci, servituți, notări, litigii sau cereri de înscriere în curs — de natură a modifica situația atestată prin acestea.
6. Imobilul nu face obiectul unor litigii judiciare în curs, iar în cartea funciară nu sunt înscrise sarcini incompatibile cu implementarea investiției.
7. Mă oblig să transmit UAT documentele ANCPI/OCPI actualizate și aflate în termen de valabilitate, după reluarea serviciilor ANCPI. Am luat la cunoștință că netransmiterea lor atrage excluderea gospodăriei din lista finală și activarea listei de rezervă, în condițiile Secțiunii 5.1 din metodologie.
8. Îmi asum răspunderea pentru realitatea, exactitatea și legalitatea celor declarate. Am luat la cunoștință că datele cu caracter personal sunt prelucrate în condițiile Secțiunii 12 din metodologie și ale Regulamentului (UE) 2016/679.
Data: ______________________

Titular,
Nume și prenume: ______________________

